Diari Oficial de la Generalitat Valenciana


Sumari del DOGV 9029, del 26-02-2021 (2021/1785)

DECRET 6/2021, de 22 de febrer, del president de la Generalitat, que modifica el Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9029

Data del DOGV
:   26-02-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/1785


Data del document
:   22-02-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 6/2021, de 22 de febrer, del president de la Generalitat, que modifica el Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques. [2021/1785]  
  
PREÀMBUL  
  
La Generalitat, en la línia de foment i cooperació amb les entitats locals del nostre àmbit territorial, va posar en marxa en 2018 una línia d'ajudes a fi de complir el mandat estatutari del principi de la no discriminació, i de garantir els drets de les persones amb diversitat funcional a la igualtat d'oportunitats, a la integració i a l'accessibilitat universal en qualsevol àmbit de la vida pública, social, educativa o econòmica. Així, es va aprovar el Decret del President de la Generalitat, de data 12 d'abril de 2018, pel qual s'instrumentalitzaven les bases reguladores de subvencions destinades a municipis i entitats locals menors de la Comunitat Valenciana amb població que no excedisca els 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques (DOGV 8275, 17.04.2018).  
  
Passats tres exercicis de gestió d'aquestes ajudes, i davant de determinades incidències sorgides en la seua tramitació, és procedent introduir una xicoteta modificació amb la finalitat d'aconseguir una eficàcia més gran de les mesures de foment que es pretenen, procurant així augmentar el nombre d'entitats que reben ajudes per al finançament de projectes sobre edificis públics de les entitats locals on encara persisteixen les barreres arquitectòniques. De fet, l'existència, encara hui, d'aquestes barreres en gran quantitat de poblacions de la Comunitat Valenciana, és el gran problema que aquesta disposició pretén solucionar. Sumat a això, amb la partida pressupostària dels pressupostos anuals de la Generalitat, durant els últims anys, no ha sigut possible atendre la major part de les sol·licituds que venen presentant-se any rere any. Com a conseqüència de la denegació de les sol·licituds d'ajuda per a accessibilitat a edificis públics municipals, la població de molts municipis de la Comunitat Valenciana veu frustrats els seus interessos legítims d'accessibilitat a edificis municipals sense barreres arquitectòniques.  
  
Per tant, tenint com a meta l'eficiència en la gestió dels fons públics és de tot punt necessari acudir a aquesta modificació. Amb aquesta intenció, i tractant d'evitar els inconvenients dels anys anteriors, es considera oportú modificar un apartat del Decret 7/2018, de 12 d'abril, del president de la Generalitat, i així afegir un nou criteri de preferència entre les entitats sol·licitants.  
Una altra dada a tindre en compte, a la vista de les sol·licituds presentades en aquests exercicis, és que existeixen municipis que al llarg d'anteriors convocatòries van presentant projectes de supressió de barreres arquitectòniques, en els quals o bé s'actua sobre el mateix edifici encara que les obres no són les mateixes, o bé sobre edificis diferents. Tant en un com en un altre cas, resulta que, si s'apliquen els criteris regulats en les bases, obtenen ajudes any rere any, la qual cosa provoca que aquests municipis continuen obtenint ajuda en detriment d'altres municipis.  
Així, per a atribuir la condició d'entitat beneficiària, s'afig un nou criteri de preferència entre les entitats sol·licitants, de manera que les sol·licituds dels municipis que hagen sigut beneficiaris de les subvencions regulades en el present Decret en qualsevol dels dos exercicis anteriors a la convocatòria i hagen ostentat el dret al cobrament de la mateixa reconegut per la Generalitat per haver-la justificat, totalment o parcialment, de manera adequada, només seran valorades, d'acord amb els criteris objectius d'atorgament de la subvenció previstos en les presents bases, si existeix crèdit sobrant.  
Amb això, s'aconseguiria un repartiment molt més equitatiu i ajustat a la realitat de les ajudes entre les entitats locals de la Comunitat Valenciana.  
Amb aquesta modificació es pretén, doncs, aprofundir en la col·laboració de la Generalitat amb els municipis de la Comunitat Valenciana, atenent el gran nombre i la necessitat de recursos econòmics d'aquests per a garantir a tota la ciutadania l'accés als edificis públics municipals en condicions d'igualtat.  
Les ajudes concedides a l'empara de la convocatòria conforme a les bases reguladores d'aquest Decret, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea perquè no és aplicable l'article 107 del Tractat de Funcionament de la Unió Europea, atés que estan destinades a entitats locals i, per tant, no afecten els intercanvis comercials entre estats membres.  
  
La present norma s'adequa als principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Per això, a l'empara de la competència substantiva que en matèria d'administració local té atribuïda la Presidència de la Generalitat, mitjançant el Decret 5/2019, de 16 de juny, del president de la Generalitat, pel qual es determinen el nom i la denominació de les conselleries, i les seues atribucions, en relació amb el que es disposa en l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 34 de la Llei 5/1983, de 30 de desembre, del Consell, conforme amb el Consell Jurídic Consultiu de la Comunitat Valenciana, decrete:  
  
Article únic. Modificació normativa  
Es modifica l'article 7 del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació del present decret no té incidència en la dotació dels capítols de despesa assignats a la Presidència de la Generalitat.  
  
  
DISPOSICIONS FINALS  
  
Primera. Habilitació  
La direcció general amb competència en matèria d'administració local podrà dictar totes les instruccions de caràcter intern i organitzatiu siguen necessàries per a l'aplicació d'aquest decret i de les corresponents convocatòries.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 22 de febrer de 2021  
  
El president de la Generalitat,  
XIMO PUIG I FERRER  
  
ANNEX  
Nova redacció de l'article 7 del Decret 7/2018, de 12 d'abril, del President de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques.  
  
  
L'article 7 queda redactat de la següent manera:  
  
Article 7. Criteris objectius d'atorgament de la subvenció  
1. La concessió de les subvencions s'efectuarà en règim de concurrència competitiva.  
2. Seran seleccionades, prioritàriament, les actuacions consistents a facilitar l'accessibilitat a les cases consistorials i altres edificis públics destinats a tercera edat o persones amb discapacitat o diversitat funcional, i s'utilitzaran com a criteris de valoració l'import del pressupost municipal vigent a l'entrada en vigor de la convocatòria, tot això en els termes exposats en aquesta.  
3. El crèdit restant, si és el cas, es distribuirà entre els municipis i entitats locals menors sol·licitants de l'ajuda que realitzen les actuacions subvencionables sobre edificis destinats a altres usos públics, i s'utilitzarà el mateix criteri contemplat en el paràgraf anterior.  
4. Les sol·licituds d'aquells municipis que, tot complint amb el requisit de l'article 3, hagen sigut beneficiaris de les subvencions regulades en el present Decret en qualsevol dels dos exercicis anteriors a la convocatòria corresponent i hagen ostentat el dret al cobrament de la mateixa reconegut per la Generalitat per haver-la justificat, totalment o parcialment, de manera adequada, només seran valorades, d'acord amb els criteris objectius d'atorgament de la subvenció previstos en aquest article, si existeix crèdit sobrant.  
5. En cas d'empat en la prelació de les sol·licituds, s'ordenaran per data i hora de presentació en el registre corresponent.